ועדת הכספים, כנסת 18, פרוטוקול מספר 338, 2010-03-08 12:00

משה גפני: אני פותח את ישיבת ועדת הכספים.

משה גפני: על סדר היום הצעת חוק ההתייעלות הכלכלית (תיקוני חקיקה ליישום התכנית הכלכלית לשנים 2009 ו-2010) (תיקון – אישור התליית ההיטל בעד צריכת מים עודפת), התש"ע-2009.

אורי שני: אנחנו אמרנו שבמידה ותהיה שנה ברוכה, ללא ספק נמליץ להוריד את היטל הבצורת.

אורי שני: במידה שתהיה שנה שחונה, אנחנו נעמוד על כך שהיטל הבצורת חייב להתקיים.

אורי שני: כרגיל במצבים כאלה, קורה התחום האפור ואנחנו בתחום האפור.

אורי שני: זאת אומרת, זאת לא שנה ברוכה אבל זאת לא שנה שחונה.

אורי שני: אנחנו עכשיו במצב הזה.

משה גפני: תודה שאמרת לנו באופן בהיר ותמציתי את המצב.

משה גפני: אנחנו עדיין פחות מהממוצע, מ-1932.

משה גפני: אנחנו ב-20 אחוזים יותר משנה שעברה וכ-30 אחוזים יותר מלפני שנתיים.

משה גפני: אני רוצה להראות לחברי הוועדה את חשבון המים שקיבלתי אתמול בערב.

ציון פיניאן: תציין שאתה בין החוסכים.

משה גפני: כן, את זה אני עומד לומר.

משה גפני: מאז פרסמה רשות המים את הצורך בחסכון במים, מאז שהרב אצלנו אמר שצריך להתפלל תפילת עננו, כאשר יש עצירת גשמים, אנחנו בבית חוסכים במים.

משה גפני: אני מקבל חשבונות נמוכים.

משה גפני: זאת אומרת, אני עונה על הדרישות שלך.

משה גפני: מה שהטפת לעם בישראל לחסוך במים, אני חוסך.

משה גפני: אני מקבל חשבונות נמוכים ולא גבוהים.

משה גפני: אני רוצה להקריא לכם רבותיי חברי הכנסת את החשבון שהגיע אלי אתמול בערב.

משה גפני: תעריף אחד 2009, המחיר הוא 4.11 שקלים למטר מעוקב.

ציון פיניאן: התעריף הראשוני.

משה גפני: התעריף הראשון של 2009.

משה גפני: עזוב את הקובים כי זה לא רלוונטי.

קריאה: זה שמונה קוב.

משה גפני: תעריף אחד, 2010, הרי זה לחודשיים – קודם דיברנו על 4.11 שקלים – המחיר הוא 8.10 שקלים.

קריאה: כולל ביוב.

ציון פיניאן: לא.

ציון פיניאן: זה בלי ביוב.

משה גפני: הביוב בנפרד.

משה גפני: מי שרוצה לראות, בבקשה.

משה גפני: הביוב, 27.33 שקלים וזה לא קשור לעניין הזה.

משה גפני: תעריף שתיים 2009 – 5.65, תעריף שתיים 2010 – 11.94 שקלים.

משה גפני: יש כאן עלייה של 50 אחוזים.

משה גפני: אני משלם 50 אחוזים יותר ואני הוא החוסך.

משה גפני: יעשו את החשבון שבתעריף שלוש, מי שמוציא יותר כסף, שם אני מבזבז מים, שם תהיה עלייה יותר קטנה.

משה גפני: בתעריפים הנמוכים העלייה היא קטנה.

משה גפני: אני בדעה שאנחנו הגענו למצב של חסכון במים ואני משבח את רשות המים בעניין הזה מה גם שאנחנו הולכים להתפלה.

משה גפני: זאת אומרת, הציבור צריך לדעת שצריך לחסוך במים משום שהעלות של המים היא גבוהה היום מאוד, יותר ממה שצריך.

משה גפני: המדינה הייתה צריכה יותר לסבסד את זה.

משה גפני: הנושא של החסכון במים הוא בלאו הכי קיים.

משה גפני: לכן אני מציע כדלהלן.

משה גפני: אני מציע שאנחנו נאשר את הצעת החוק לקריאה הראשונה, אנחנו נשנה מהקריאה הטרומית באופן כזה שתמיד במהלך כל התקופה הזאת – לא בזמן מוגדר, תבואו באמצע הקיץ ותאמרו שקרה משהו דרמטי ואתם צריכים להעלות את היטל הבצורת בחזרה, ואז אתם תהיו מוסמכים לעשות את זה באישור ועדת הכספים.

משה גפני: לא כמו שהיה בקריאה הטרומית שזה היה שלושים ימים לפני תחילת התקופה אלא בכל עת.

משה גפני: יהיה כתוב שאולם במהלך תקופת אי התחולה רשאי וכולי, כפי שכתוב בהצעת החוק.

משה גפני: הסמכות שלכם תהיה להביא את היטל הבצורת, כמובן באישור ועדת הכספים.

משה גפני: על כל פנים, תמונת המצב מנקודת ראותי - אני מניח שאין חילוקי דעות לגבי העניין הזה – שיש חסכון במים, אנשים יחסכו בגלל שהמחיר היום הוא גבוה.

משה גפני: אי אפשר להטיל על הציבור גזרות שהוא לא יכול לעמוד בהן, במיוחד שהשנה הייתה טובה יותר משנה שעברה והיא הייתה טובה לאין ערוך מלפני שנתיים.

משה גפני: הולכים לנושא של ההתפלה, ההתפלה בשורק היא בעלות מאוד נמוכה מבחינת מה שעשיתם במכרז.

משה גפני: תמונת המצב טובה לאין ערוך ממה שהיה קודם לכן.

משה גפני: אזרחי ישראל יחסכו במים.

משה גפני: אם יתברר שיש עם העניין הזה בעיה קשה, אתם תמיד מוזמנים לכאן, תבואו ותאמרו שקרה כך וכך ואנחנו אנשים אחראים.

משה גפני: הראיה לכך שאנחנו אנשים אחראים היא שאנחנו אישרנו את היטל הבצורת, אנחנו אנשים אחראים ויש לנו גם שכל, וקיבלנו את הדברים שלכם.

משה גפני: לכן אני מציע לקבל את הצעת החוק הזאת לקריאה ראשונה עם מה שאמרתי ולהמשיך להתפלל שבאמת שר החקלאות יהיה צודק והחורף יימשך עד מאי.

אורי שני: אני חושב שההצעה שלך היא הצעה טובה ואני חושב שאנחנו גם נשלים אותה בצורה שנבנה את הקמפיין – צריך למצוא מילה טובה יותר מזאת – בצורה כזאת שנאמר לעם ישראל שיבוא להיות אתנו.

משה גפני: אם אפשר לעשות פרסום כזה שגם אני אוכל לראות אותו.

אורי שני: נכון.

אורי שני: אנחנו נעשה את זה בצורה כזאת שנסביר לעם ישראל ונבקש שיהיה שותף למאמץ הלאומי ולא יהיה צורך בהיטל בצורת.

אורי שני: אם חס וחלילה עם ישראל לא יהיה שותף ויצרוך יותר מדיי, ההיטל יחזור.

משה גפני: אני מסכים.

משה גפני: תודה רבה.

משה גפני: גבירתי היועצת המשפטית, את יכולה להקריא את הצעת החוק?

אורי שני: חבר הכנסת גפני, אני רוצה להבין מה הצעת.

משה גפני: היועצת המשפטית תקריא.

משה גפני: אני ביקשתי ממנה להכין.

חיים אורון: הוא מציע שאין שנת בצורת אלא אם כן אתה בא לכאן לבקש אותה.

אורי שני: לזה אני מסכים.

שגית אפיק: תיקון סעיף 121.

שגית אפיק: בחוק ההתייעלות הכלכלית (תיקוני חקיקה ליישום התכנית הכלכלית לשנים 2009 ו-2010), התשס"ט-2009, בסעיף 121 – אחרי סעיף קטן (ג) יבוא: "(ד) על אף האמור בסעיפים קטנים (א) ו-(ג) – סעיפים שמדברים על הארכת תחולת הפרק וקיצורו – הוראות פרק זה לא יחולו לעניין חיוב בתשלום היטל בעד צריכת מים מיום ב' באייר התש"ע (16 באפריל 2010) ועד יום כ"ד בטבת התשע"א (31 בדצמבר 2010), (בסעיף זה – תקופת אי התחולה) ואולם במהלך תקופת אי התחולה רשאי שר האוצר, בהסכמת שר התשתיות הלאומיות, לפי המלצת מועצת רשות המים ובאישור ועדת הכספים של הכנסת, לקבוע בצו כי הוראות פרק זה יחולו לעניין חיוב בתשלום היטל בעד צריכת מים בתקופת אי התחולה כולה או חלקה".

אורי שני: יש לי בקשה אמיתית.

אורי שני: היות שהייתי כאן רק זמן קצר קודם, אבל אתה אמרת שאתה לא בטוח שתסיים את השנה כיושב ראש ועדת הכספים, אני מאוד חרד.

משה גפני: גם אני חרד.

חיים אורון: מה זאת הטבלה הזאת?

אורי שני: אני כבר אסביר.

משה גפני: יש גם קריאה שנייה ושלישית.

חיים אורון: תאמין לי שאני יודע מה אני שואל.

חיים אורון: ה-100 שקלים הם בחצי שנה או בחודש?

קריאה: בחודש.

אורי שני: אתה חרד תמיד וגם אני, אבל היות שכך אני אומר את האמת בצורה הכי פשוטה.

אורי שני: אני חושש שהיכולת שלנו, גם אם יהיה צריך להחזיר – בגלל מכלול השיקולים – תהיה קטנה.

אורי שני: יהיה קשה לוועדת הכספים בגלל אילוצים פוליטיים לא רלוונטיים לאשר גם אם יהיה צריך.

משה גפני: לא, אם יהיה צריך – אנחנו נאשר.

משה גפני: אין אילוצים פוליטיים.

משה גפני: מה זה אילוצים פוליטיים?

אורי שני: אני רוצה להוסיף עוד משהו.

אורי שני: אנחנו נפרסם ונציע לכם קריטריונים אובייקטיביים שאומרים מה זה נקרא צריך.

אורי שני: אנחנו נביא קריטריונים שאומרים מה המצב לעומת מצב הצריכה, מה שבודק את המאזן בין ביקוש להיצע, והדברים יהיו שקופים וברורים לחלוטין ויהיו בהסכמה מראש.

אורי שני: אנחנו נאמר מה המצב ואז נדע אם עוברים או לא עוברים.

משה גפני: בסדר.

משה גפני: אנחנו בסוף נצטרך להחליט.

חיים אורון: אני לא אפריע לכם.

חיים אורון: אם הטבלה הזאת נכונה, אנחנו מעבירים כסף לעשירים, אבל זה בסדר.

משה גפני: מה?

חיים אורון: מה שאתה שומע.

חיים אורון: תסתכל, 73, אין עליהם היטל בכלל.

חיים אורון: אני יודע לקרוא מספרים.

חיים אורון: 73 אחוזים, אין עליהם היטל בכלל.

חיים אורון: ל-14 אחוזים יש עד 100 שקלים.

חיים אורון: אם הטבלה לא נכונה, אני לא רוצה לדבר, אבל אם הטבלה נכונה, מה שאתה בעצם עכשיו אומר, בעברית הכי פשוטה, שתביא כסף מהתקציב כדי לממן את ה-15 אחוזים התחתונים.

חיים אורון: זה מה שאתה אומר, אבל אני אצביע אתכם.

משה גפני: אני רוצה לומר לך בדיוק את מה שאמרת.

משה גפני: אנחנו ישבנו על היטל הבצורת ואני משבח את כל מי שעסק בזה – את אמנון כהן, את אורי מקלב – ולא סתם אני משבח אותם.

משה גפני: בניגוד להעלאת תעריפי המים, בהיטל הבצורת אנחנו ישבנו בגלל שהוועדה כאן היא מאוד חברתית ולקחנו בחשבון מספר ילדים גדול ולכן הטבלה הזאת לא מדויקת משום שיש רבים שנפגעו באופן חמור.

משה גפני: זה שקיבל את ה-2,000 שקלים, הטבלה לא מעניינת אותו.

משה גפני: אמרו לי - ואני מאמין לאורי שני, אני מאמין גם לשאול מרידור - שכל העניין הזה הוא לא בגלל כסף לעשירים ולעניים.

חיים אורון: לא, אתה לא הבנת את דבריי.

משה גפני: הבנתי בדיוק.

משה גפני: תאמין לי שהבנתי.

משה גפני: היטל הבצורת הוא היטל לא נכון.

משה גפני: הוא נכון אם המצב הוא מצב חירום ובאמת כלו כל הקצים וזה מה שהוצג לנו כאשר הגיע לכאן חוק ההסדרים.

משה גפני: נכון, המצב היום שונה, יש התפלת מים, יש העלאת מחירים לצערי הרב, התוכנית של רשות המים היא תוכנית מוצלחת והראיה שלפני היטל הבצורת הייתה ירידה בצריכת המים באופן דרמטי והיא תימשך.

משה גפני: לכן אני חושב שצריך לאשר את החוק הזה.

משה גפני: לא מעבירים כסף לעשירים, עם כל הכבוד.

משה גפני: זה לא הנושא שעומד לדיון.

משה גפני: אם יש למישהו עוד הערה, בבקשה, ואם לא, אנחנו מצביעים.

משה גפני: מי בעד הצעת החוק?

משה גפני: ה צ ב ע ה הצעת החוק אושרה אין מתנגדים.

משה גפני: נמנע אחד.

משה גפני: הצעת החוק אושרה לקריאה ראשונה.

חיים אורון: המים הוא כלי שהשכבות החלשות לא צורכות כמויות אדירות של מים.

משה גפני: אתה בעד לעשות היטל בצורת קבוע?

חיים אורון: לא קבוע.

חיים אורון: אני בעד מחיר שלוש, 30 שקלים לקוב.

חיים אורון: מי ששופך מים באלף שקלים בחודש, שישלם.

קריאה: החוק הקיים של ההיטל מאפשר בעצם, בהמלצת רשות המים, באישור שר האוצר ושר התשתיות הלאומיות, להפחית את גובה ההיטל.

קריאה: כאשר אומרים להפחית, אפשר לפרש את זה כהפחתה מוחלטת עד לגובה של אפס וגם לתקופת זמן מוגבלת ולא מלאה.

קריאה: מה שאנחנו בעצם רצינו להציע לפני שעלתה הצעת החוק במקור היה ללא שינוי בחוק הקיים כרגע, בעצם לממש את הדבר הזה ולומר שההמלצה של רשות המים באישור השרים תהיה לאפס את היטל הבצורת עד למועד שנוכל לקבוע בקריטריונים מה קרה לצריכה.

משה גפני: הלכנו למסלול יותר קצר.

משה גפני: את צודקת.

קריאה: ההבדל היחידי בין שני המסלולים הוא ששם זה מסלול שתלוי בפרמטרים הנדסיים חיצוניים ללא מעורבות יד אדם וכאן הוא כרוך באישור ועדת הכספים.

משה גפני: הלכנו למסלול יותר קצר ויותר מושכל.

משה גפני: זאת אומרת, העברנו את זה בינואר בקריאה הטרומית וסיכמנו שלא נביא את זה אלא עד אמצע מרץ.

משה גפני: הבאנו את זה באמצע מרץ.

משה גפני: היות שאני מכיר את הממשלה, ולא תמיד השרים מדברים ביניהם באופן סדיר וקבוע, לפעמים יש בעיות, חברי ועדת הכספים מדברים ביניהם כל יום, והיות ואנחנו מדברים על תקופת זמן מאוד מוגבלת, הלכנו למסלול מקוצר אבל בוודאי שאם אתם תבואו ותאמרו שצריך להפחית או להוסיף, אנחנו מתחשבים בדעתכם מכיוון שאנחנו חושבים שרשות המים היא רשות מאוד מצליחה.

משה גפני: היא עשתה הסברה כמו שצריך.

משה גפני: סוג הפרסום היה יכול להיות קצת שונה, אבל היא עשתה פרסום והיא הצליחה בו.

משה גפני: היא הולכת להתפלה.

משה גפני: המצב הוא עשרת מונים יותר טוב מכפי שהיה קודם ואנחנו משבחים אתכם על כך.

משה גפני: אנחנו פשוט קיצרנו את התהליך, אבל אני מסכים אתך לחלוטין.

משה גפני: תודה רבה.

משה גפני: הישיבה נעולה.